b'\n_START_ARTICLE_\nIvan Antun Zrinski\n_START_SECTION_\n\xc5\xbdivotopis\n_START_PARAGRAPH_\nPunim imenom Ivan IV. Antun Baltazar Zrinski ro\xc4\x91en je 1651. godine kao jedini sin u braku hrvatskog bana Petra Zrinskog i njegove supruge Katarine ro\xc4\x91. Frankopan. _NEWLINE_U vrijeme dok je njegov otac vodio urotu protiv kralja Leopolda, bio je jo\xc5\xa1 dijete. \xc5\xa0kolovao se kod senjskoga biskupa Ivana Smoljani\xc4\x87a i augustinca Marka Forstala. Nakon toga studirao je filozofiju, humanisti\xc4\x8dke predmete (1669. u Leuvenu) i vojnu strategiju. Stekao je visoko obrazovanje, o \xc4\x8demu svjedo\xc4\x8de podatci da je govorio \xc4\x8dak \xc5\xa1est stranih jezika. S devetnaest godina uz hrvatski jezik govorio je i pisao talijanski, njema\xc4\x8dki, \xc5\xa1panjolski, francuski, ma\xc4\x91arski te latinski jezik.   _NEWLINE_Nakon sloma Zrinsko-frankopanske urote, ostao je na slobodi te je boravio u Pragu i tu je stupio u vojnu slu\xc5\xbebu. Kada su konfiscirana sva imanja njegovoga oca, me\xc4\x91u kojima i ona u Me\xc4\x91imurju, odnosno \xc4\x8cakovcu, bio je po mi\xc5\xa1ljenju Be\xc4\x8dkog dvora trajna prijetnja._NEWLINE_U vrijeme dok je u bici kod Slankamena 1691. godine, pogo\xc4\x91en metkom u le\xc4\x91a, stradao njegov brati\xc4\x87 Adam Zrinski, Ivan Antun je ve\xc4\x87 godinama trunuo u tamnici. Jer, premda lojalan kralju, slu\xc5\xbeiv\xc5\xa1i kao \xc4\x8dasnik u njegovoj vojsci i istaknuv\xc5\xa1i se u mnogim bitkama, stalno je bio pod prismotrom i sumnji\xc4\x8den kao njegov protivnik, pa je naposlijetku 1683. godine optu\xc5\xbeen zbog veleizdaje i utamni\xc4\x8den, isprva u Oberhausu a potom u tirolskoj utvrdi Rattenburg. Dvadeset je godina proveo po austrijskim zatvorima. U srpnju 1703. godine premje\xc5\xa1ten je u zatvor u Grazu a potom u utvrdu Schlossberg.   _NEWLINE_Iscrpljen i bolestan, dugo boraviv\xc5\xa1i u vla\xc5\xbenim \xc4\x87elijama, Ivan Antun umro je od upale plu\xc4\x87a, u Grazu, u utvrdi Schlossberg, na Martinje, 11. studenoga 1703. godine. Tajno je pokopan, po no\xc4\x87i 12. studenoga 1703. godine, u grobnici ispod crkve dominikanskog samostana u Grazu iz razloga jer su austrijske vlasti strahovale od dolaska velikoga broja hrvatskih studenata iz Graza na njegov sprovod._NEWLINE_Smr\xc4\x87u ovog mu\xc4\x8denika ugasila se loza stare i slavne hrvatske velika\xc5\xa1ke obitelji Zrinski.'